b'\n_START_ARTICLE_\nCaman\xc3\xa9\n_START_SECTION_\nBiografia\n_START_PARAGRAPH_\nEl primer contacte de Caman\xc3\xa9 amb el fado va oc\xc3\xb3rrer, una mica per casualitat, quan durant la recuperaci\xc3\xb3 d\'una febre infantil descobr\xc3\xad la col\xc2\xb7lecci\xc3\xb3 de discos dels seus pares amb els grans noms del fado: Am\xc3\xa1lia Rodrigues, Fernando Maur\xc3\xadcio, Lucilia do Carmo, Maria Teresa de Noronha, Alfredo Marceneiro i Carlos do Carmo._NEWLINE_El 1979 guany\xc3\xa0 la "Grande Noite do Fado" en una \xc3\xa8poca en qu\xc3\xa8 no hi havia competici\xc3\xb3 separada per a novells. Actu\xc3\xa0 a diverses cases de fado, a m\xc3\xa9s de formar part de l\'elenc de diverses produccions dirigides per Filipe La F\xc3\xa9ria (el m\xc3\xa9s important director portugu\xc3\xa8s de musicals)._NEWLINE_El 1995 enregistr\xc3\xa0 Uma noite de fados amb la col\xc2\xb7laboraci\xc3\xb3 de Jos\xc3\xa9 M\xc3\xa1rio Branco. Realitz\xc3\xa0 molts concerts a Portugal i a Fran\xc3\xa7a, Holanda, It\xc3\xa0lia i Espanya._NEWLINE_El 1998 edit\xc3\xa0 Na linha da vida. Realitz\xc3\xa0 nombrosos espectacles a Portugal entre els quals destaca el de l\'Expo 98 de Lisboa._NEWLINE_El 2000 edit\xc3\xa0 simult\xc3\xa0niament a B\xc3\xa8lgica, Holanda i Portugal el seu tercer treball Esta coisa da alma. A aquesta edici\xc3\xb3 li segu\xc3\xad una gira per B\xc3\xa8lgica, Holanda, Espanya, Su\xc3\xafssa, Alemanya i Fran\xc3\xa7a. A Portugal el treball reb\xc3\xa9 el disc de plata pels 10.000 exemplars venuts._NEWLINE_El 2001 fou llen\xc3\xa7at Pelo dia dentro que assol\xc3\xad, tres setmanes despr\xc3\xa9s de sortir a la venda, el disc de plata. A finals d\'any 2004 edit\xc3\xa0 l\'\xc3\xa0lbum Humanos, un homenatge a Ant\xc3\xb3nio Varia\xc3\xa7\xc3\xb5es, juntament amb altres m\xc3\xbasics portuguesos. El 2005 guany\xc3\xa0 el Premi "Am\xc3\xa1lia Rodrigues" a la categoria de millor int\xc3\xa8rpret mascul\xc3\xad. El 2007 particip\xc3\xa0 en la pel\xc2\xb7l\xc3\xadcula Fados de Carlos Saura, juntament amb altres int\xc3\xa8rprets destacats de fado com Mariza._NEWLINE_Entre alguns recopilatoris i discs en directe, el 2008 public\xc3\xa0 Sempre de mim que entr\xc3\xa0 directament al n\xc3\xbamero 1 de la llista portuguesa de vendes i aconseguint el Disc d\'or. El 2009 fou nominat als Globos de Ouro.'